b'\n_START_ARTICLE_\nPeter Larsen (medieforsker)\n_START_SECTION_\nKarriere\n_START_PARAGRAPH_\nPeter Larsen blev student fra Helsing\xc3\xb8r Gymnasium i 1962 og studerede derefter nordisk og senere filmvidenskab ved K\xc3\xb8benhavns Universitet._NEWLINE_Efter cand.mag.-eksamen i 1972 blev han ansat som adjunkt i tekstvidenskab og senere som lektor p\xc3\xa5 Roskilde Universitetscenter. Fra 1978 var han lektor med s\xc3\xa6rlig henblik p\xc3\xa5 medievidenskab ved Institut for Litteraturvidenskab ved K\xc3\xb8benhavns Universitet. I 1988 blev han udn\xc3\xa6vnt til professor i humanistisk medievidenskab ved Institutt for medievitenskap (nuv\xc3\xa6rende Institutt for informasjons- og medievitenskap) p\xc3\xa5 Universitetet i Bergen. Fra 2013 er han professor emeritus sammesteds._NEWLINE_Udover sin medievidenskabelige produktion har Larsen haft en omfattende popul\xc3\xa6rvidenskabelig virksomhed. Han var mediekommentator ved Socialistisk Dagblad og Information i 1980\xe2\x80\x99erne og har siden 1993 v\xc3\xa6ret fast musikanmelder og kommentator ved den norske avis Bergens Tidende._NEWLINE_Han er gift med Karin Gr\xc3\xbcner Larsen, tidligere hovedbibliotekar ved Kunst- og designh\xc3\xb8gskolen i Bergen.'